Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi faoliyatini tashkil etish toʻgʻrisida
(resolution, 2022-09-21)

Oʻzbekiston Respublikasi Prezidentining “Farmatsevtika tarmogʻini boshqarish tizimini tubdan takomillashtirish chora-tadbirlari toʻgʻrisida” 2017-yil 7-noyabrdagi PF-5229-son Farmoniga muvofiq, Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi (keyingi oʻrinlarda Agentlik deb ataladi) faoliyatini samarali tashkil etishni taʼminlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligining tashkiliy tuzilmasi 1-ilovaga muvofiq; Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligining boshqaruv xodimlari cheklangan soni 55 nafardan iborat boʻlgan markaziy apparati tuzilmasi 2-ilovaga muvofiq; Qoraqalpogʻiston Respublikasi, viloyatlar va Toshkent shahar farmatsevtika tarmogʻini rivojlantirish boshqarmalarining (keyingi oʻrinlarda hududiy boshqarmalar deb ataladi) namunaviy tuzilmasi 3-ilovaga muvofiq; Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi toʻgʻrisidagi nizom 4-ilovaga muvofiq; Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi faoliyatining samaradorligini baholash mezonlari toʻgʻrisidagi nizom 5-ilovaga muvofiq tasdiqlansin. Oʻzbekiston Respublikasi Sogʻliqni saqlash vaziriga, zaruratga koʻra, boshqaruv xodimlarining belgilangan umumiy soni va mehnatga haq toʻlash fondi doirasida Agentlik va uning hududiy boshqarmalarining tasdiqlangan tuzilmalariga oʻzgartirishlar kiritish huquqi berilsin. 2. Belgilansinki, ushbu qarorga 2-3-ilovalarga muvofiq tasdiqlanayotgan yangi tashkil etilayotgan Agentlik va uning hududiy boshqarmalarining boshqaruv xodimlari soni, shu jumladan, xodimlar soni tegishlicha qisqartirilishi (jami — 32 birlik) hisobiga shakllantiriladi: Oʻzbekiston Respublikasi Sogʻliqni saqlash vazirligining Dori vositalari, tibbiy buyumlar va tibbiy texnika muomalasini tartibga solish Bosh boshqarmasi shtatlaridan — 2 birlik; Qoraqalpogʻiston Respublikasi Sogʻliqni saqlash vazirligi, viloyatlar sogʻliqni saqlash boshqarmalari dori vositalari va tibbiy buyumlar chakana savdosi shartlari va litsenziya talablariga rioya etish ustidan nazorat qilish boʻlinmalarining har biridan — 2 birlikdan, Toshkent shahar Sogʻliqni saqlash bosh boshqarmasidan — 4 birlik. 3. Oʻzbekiston Respublikasi Sogʻliqni saqlash vazirligiga bir oy muddatda belgilangan tartibda: Agentlikning markaziy apparati uchun Sogʻliqni saqlash vazirligi Avtobazasi uchun nazarda tutilgan avtotransport vositalarining limitlari doirasida 4 ta yengil avtotransport vositasi, shu jumladan, 3 ta — shaxsiy, 1 ta — navbatchi avtotransport vositasi ajratsin; Qoraqalpogʻiston Respublikasi, viloyatlar va Toshkent shahar farmatsevtika tarmogʻini rivojlantirish boshqarmalari toʻgʻrisidagi nizomlarni tasdiqlasin; Agentlikni zarur ixtisoslikka ega boʻlgan yuqori malakali mutaxassislar bilan taʼminlash va uning moddiy-texnika bazasini mustahkamlash choralarini koʻrsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Q.V. Akmalov, Oʻzbekiston Respublikasi Sogʻliqni saqlash vaziri A. Shadmanov va Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi direktori Z. Dusanov zimmasiga yuklansin. Boshliq Bosh mutaxassis 1 1. Ushbu Nizom Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligining (keyingi oʻrinlarda Agentlik deb ataladi) maqomi, asosiy vazifalari, funksiyalari, huquqlari va majburiyatlarini, faoliyatini tashkil etish asoslarini belgilaydi. 2. Agentlik oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga va boshqa qonun hujjatlariga hamda Oʻzbekiston Respublikasi Sogʻliqni saqlash vazirligining qarorlariga amal qiladi. 3. Agentlikning oʻz vakolatlari doirasida qabul qilgan qarorlari tashkiliy-huquqiy shakllaridan qatʼi nazar, davlat va xoʻjalik boshqaruvi organlari, mahalliy ijro etuvchi hokimiyat organlari, xoʻjalik subyektlari tomonidan bajarilishi majburiy hisoblanadi. 4. Agentlik oʻz faoliyatini davlat va xoʻjalik boshqaruvi organlari, mahalliy ijro etuvchi hokimiyat organlari, Sogʻliqni saqlash vazirligining tarkibiy boʻlinmalari, shuningdek, jismoniy va yuridik shaxslar bilan oʻzaro hamkorlikda amalga oshiradi. 5. Qoraqalpogʻiston Respublikasi, viloyatlar va Toshkent shahar Farmatsevtika tarmogʻini rivojlantirish boshqarmalari (keyingi oʻrinlarda hududiy boshqarmalar deb ataladi) oʻz faoliyatini Oʻzbekiston Respublikasi Sogʻliqni saqlash vazirligi bilan kelishgan holda Agentlik tomonidan tasdiqlanadigan nizomlar asosida amalga oshiradi. Agentlik tarkibiga kiruvchi Dori vositalari, tibbiy buyumlar va tibbiyot texnikasi ekspertizasi va standartlashtirish davlat markazi, Oʻzbekiston kimyo-farmatsevtika ilmiy-tadqiqot instituti, Toshkent vaksina va zardoblar ilmiy-tadqiqot instituti va “Sharq tabobati” ilmiy-tadqiqot instituti (keyingi oʻrinlarda idoraviy mansub tashkilotlar deb ataladi) oʻz faoliyatini Agentlik tomonidan tasdiqlanadigan ustavlarga muvofiq amalga oshiradi. 6. Agentlik faoliyatini moliyalashtirish Oʻzbekiston Respublikasi Davlat budjeti mablagʻlari va qonun hujjatlarida taqiqlanmagan boshqa mablagʻlar hisobiga amalga oshiriladi. 7. Agentlik mustaqil yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhr va blankalarga, bank hisob raqamlariga ega boʻladi. 8. Quyidagilar Agentlikning asosiy vazifalari hisoblanadi: farmatsevtika tarmogʻini, jumladan, uni davlat tomonidan qoʻllab-quvvatlashning zamonaviy mexanizmlarini joriy etish yoʻli bilan barqaror rivojlantirish strategiyasini ishlab chiqish va amalga oshirish; farmatsevtika bozori konyukturasini oʻrganishni tashkillashtirish, aholi va sogʻliqni saqlash muassasalarining farmatsevtika mahsulotlari bilan taʼminlanganlik holatini tizimli tahlil qilish va uning asosida ichki bozorni yanada toʻldirish va ishlab chiqarishni mahalliylashtirish boʻyicha takliflarni ishlab chiqish; tarmoq korxonalariga yetakchi xorijiy farmatsevtika korxonalari bilan hamkorlikni yoʻlga qoʻyishda farmatsevtika mahsulotlarining ichki va tashqi bozorlarda raqobatbardosh, yuqori sifatli yangi turlarini ishlab chiqarishni oʻzlashtirishda koʻmaklashish; farmatsevtika tarmogʻini, shu jumladan, farmatsevtika mahsulotlarini davlat roʻyxatidan oʻtkazish, standartlashtirish, sertifikatlashtirish, texnik jihatdan tartibga solish, shuningdek, farmatsevtika faoliyatini litsenziyalash (dori vositalari va tibbiy buyumlarni chakana sotish bundan mustasno) yoʻli bilan davlat tomonidan boshqarish; farmatsevtika tarmogʻiga ilgʻor xorijiy amaliyot va xalqaro standartlarni tatbiq etish boʻyicha ishlarni muvofiqlashtirish; import qilinayotgan va respublika hududida ishlab chiqarilayotgan farmatsevtika mahsulotlari toʻgʻrisida toʻliq axborot yigʻishni taʼminlovchi Farmatsevtika mahsulotlari harakatini nazorat qilish va hisobga olish axborot tizimini joriy qilishda ishtirok etish. 9. Agentlik oʻziga yuklangan vazifalarga muvofiq quyidagi funksiyalarni amalga oshiradi: a) farmatsevtika tarmogʻini, jumladan uni davlat tomonidan qoʻllab-quvvatlashning zamonaviy mexanizmlarini joriy etish yoʻli bilan barqaror rivojlantirish strategiyasini ishlab chiqish va amalga oshirish sohasida: farmatsevtika tarmogʻini rivojlantirishning strategik yoʻnalishlari boʻyicha oʻrtacha va uzoq muddatli istiqbolga moʻljallangan takliflar kiritadi; farmatsevtika tarmogʻini rivojlantirishning respublika va hududiy dasturlarini, shu jumladan, farmatsevtika tarmogʻining erkin iqtisodiy zonalar hududlariga moʻljallangan dasturlarni davlat-xususiy sheriklik mexanizmlaridan foydalangan holda ishlab chiqish va amalga oshirishda ishtirok etadi; farmatsevtika korxonalari va tashkilotlari faoliyatiga koʻmaklashadi, ijtimoiy ahamiyatli dori vositalari va tibbiy buyumlarning import oʻrnini bosuvchi ishlab chiqarishlarini tashkil qilish boʻyicha investitsiya dasturlari ishlab chiqilishi va amalga oshirilishida ishtirok etadi; b) farmatsevtika bozori konyunkturasini oʻrganishni tashkillashtirish, aholi va sogʻliqni saqlash muassasalarining farmatsevtika mahsulotlari bilan taʼminlanganlik holatini tizimli tahlil qilish va uning asosida ichki bozorni yanada toʻldirish va ishlab chiqarishni mahalliylashtirish boʻyicha takliflarni ishlab chiqish sohasida: farmatsevtika bozorining marketing tadqiqotlarini tashkil qiladi va amalga oshiradi, talab katta boʻlgan dori vositalari, tibbiy buyumlar hamda tibbiy texnikani, ularni ishlab chiqarishni oʻzlashtirish yoki mavjud ishlab chiqarishlarga tuzatishlar kiritish maqsadida aniqlaydi; mahalliy dori vositalari, tibbiy buyumlar hamda tibbiy texnikani tashqi bozorlarga chiqarishga koʻmaklashadi, shuningdek, xorijiy mamlakatlarda talab katta boʻlgan dori vositalari, tibbiy buyumlar hamda tibbiy texnika turlarini ishlab chiqarishni oʻzlashtirish boʻyicha mahalliy ishlab chiqaruvchilar uchun tavsiyalar ishlab chiqadi; aholi va davlat sogʻliqni saqlash muassasalarining dori vositalari, tibbiy buyumlar hamda tibbiy texnika bilan taʼminlanganlik darajasini tahlil qiladi; dori vositalari, tibbiy buyumlar hamda tibbiyot texnikasi ishlab chiqarishni mahalliylashtirish dasturlarini ishlab chiqish va amalga oshirishni tashkil etadi; import oʻrnini bosuvchi ijtimoiy ahamiyatga ega dori vositalari va tibbiy buyumlarni ishlab chiqarishni tashkil qilish boʻyicha takliflar kiritadi; v) tarmoq korxonalariga yetakchi xorijiy farmatsevtika korxonalari bilan hamkorlikni yoʻlga qoʻyishda, farmatsevtika mahsulotlarining ichki va tashqi bozorlarda raqobatbardosh, yuqori sifatli yangi turlarini ishlab chiqarishni oʻzlashtirishda koʻmaklashish sohasida: dori vositalari, tibbiy buyumlar hamda tibbiy texnika ishlab chiqarishda foydalanilayotgan moddiy-texnik baza va texnologiyalarning holati monitoringini olib boradi va tahlil qiladi hamda natijalari boʻyicha ishlab chiqarishni modernizatsiya qilish, texnik va texnologik jihatdan qayta jihozlash dasturlarini ishlab chiqadi; ishlab chiqarishni modernizatsiya qilish, texnik va texnologik jihatdan qayta jihozlashni nazarda tutuvchi investitsiya dasturlari roʻyxatini har yil hududlar va alohida korxona boʻyicha ishlab chiqadi va vakolatli organlarga taqdim etadi; dori vositalari, tibbiy buyumlar hamda tibbiyot texnikasining chet eldagi innovatsion va yuqori texnologik ishlab chiqarishlarini tahlil qiladi hamda ushbu tahlil asosida Oʻzbekiston Respublikasi Investitsiyalar va tashqi savdo vazirligiga yangi investitsiya loyihalarini shakllantirish boʻyicha takliflar kiritadi; mavjud ishlab chiqarishlarni modernizatsiya qilish va ustuvor investitsiya loyihalarini amalga oshirish uchun xorijiy investitsiyalar, shu jumladan, xorijiy va xalqaro moliya institutlarining mablagʻlarini jalb qilishga qaratilgan chora-tadbirlarni amalga oshiradi; original va samarali dori vositalari yaratish va ularning ishlab chiqarilishini oʻzlashtirish boʻyicha ilmiy-tadqiqot ishlari olib borilishini tashkil etadi; ilmiy-tadqiqot muassasalari va farmatsevtika korxonalari oʻrtasida tayyor ilmiy ishlanmalarni ishlab chiqarishga joriy qilish va tadqiqotlarning, shu jumladan, oʻsimliklardan dori vositalari ishlab chiqarishga qaratilgan tadqiqotlarning yangi yoʻnalishlarini boshlash boʻyicha kooperatsiya aloqalarini taʼminlaydi; dori vositalari, tibbiy buyumlar hamda tibbiyot texnikasi ishlab chiqarish boʻyicha innovatsion ishlanmalarni ragʻbatlantirish chora-tadbirlarini ishlab chiqadi; mahalliy ishlab chiqaruvchilar bilan yetakchi xorijiy kompaniyalar oʻrtasida hamkorlikni tashkil etadi; mahalliy tashkilotlar vakillarining xalqaro farmatsevtika koʻrgazmalarida, forumlar, konferensiyalar, seminarlarda hamda xorijiy mamlakatlarda oʻtkaziladigan milliy koʻrgazmalarda ishtirok etishini taʼminlaydi; xalqaro tashkilotlar, hukumatlararo komissiyalar (guruhlar) va biznes-forumlar ishida qatnashadi; g) farmatsevtika tarmogʻini, shu jumladan, farmatsevtika mahsulotlarini davlat roʻyxatidan oʻtkazish, standartlashtirish, sertifikatlashtirish, texnik jihatdan tartibga solish, shuningdek, farmatsevtika faoliyatini litsenziyalash yoʻli bilan davlat tomonidan boshqarish sohasida: dori vositalari, tibbiy buyumlar va tibbiy texnikani davlat roʻyxatidan oʻtkazish, sifatini nazorat qilish, standartlashtirish va sertifikatlash amalga oshirilishini taʼminlaydi. Bunda tibbiyot mahsulotlarini sertifikatlashtirish faqat belgilangan tartibda akkreditatsiya qilingan sertifikatlashtirish organlari tomonidan amalga oshirilishi taʼminlanadi; tibbiyot amaliyotida qoʻllashga ruxsat etilgan Dori vositalari, tibbiy buyumlar va tibbiy texnikaning davlat reyestri yuritilishi va davriy nashr eʼlon qilinishini taʼminlaydi; davlat farmakopeyasi shakllantirilishini taʼminlaydi; farmakologik va/yoki dori vositalari va tibbiy buyumlarning klinikagacha va klinik tadqiqotlari natijalarining ekspertizadan oʻtkazilishini tashkil qiladi; dori vositalari va “in vitro” tashxis uchun tibbiy buyumlarga farmakopeya hujjatlarini ekspertizadan oʻtkazish, kelishish va tasdiqlashni, shuningdek, tibbiy buyumlar (“in vitro” tashxis uchun tibbiy buyumlar tashqari) va tibbiy texnikani texnik jihatdan tartibga solish sohasidagi normativ hujjatlarni ekspertizadan oʻtkazish va kelishishni tashkil qiladi; farmokologik nazorat amalga oshirilishini taʼminlaydi; dori vositalari va tibbiy buyumlarning zararli taʼsiri aniqlanganda, ularni ishlab chiqarish, tayyorlash, import qilish va sotishni belgilangan tartibda toʻxtatib turishni taʼminlaydi; dori vositalari, tibbiy buyumlar va tibbiy texnikani sertifikatlash organlari, shu jumladan, sinov laboratoriyalari faoliyati muvofiqlashtirilishi va nazorat qilinishini taʼminlaydi; sertifikatlanadigan dori vositalari va tibbiy buyumlarni ishlab chiqarish sharoitlarini baholashni taʼminlaydi; tibbiy buyumlar va tibbiy texnikaning texnik jihatdan tartibga solish boʻyicha normativ hujjatlar fondini takomillashtirish chora-tadbirlarini amalga oshiradi; huquqni muhofaza qilish organlarining murojaatlari boʻyicha dori vositalari, tibbiy buyumlar va tibbiy texnikani ekspertizadan oʻtkazishni taʼminlaydi; farmatsevtika tarmogʻi mutaxassislarini malaka oshirish kurslarida, shu jumladan, xorijiy mamlakatlarda yoki xorijiy mutaxassislarni jalb qilgan holda oʻqitishni tashkil qiladi; farmatsevtika faoliyatini litsenziyalashni hamda litsenziya talab va shartlariga rioya etilishi belgilangan tartibda nazorat qiladi; d) farmatsevtika tarmogʻiga ilgʻor xorijiy amaliyot va xalqaro standartlarni tatbiq etish boʻyicha ishlarni muvofiqlashtirish sohasida: dori vositalarini ishlab chiqarish, muomalasini tartibga solish, sifatini nazorat qilish hamda “ISO” sifatni boshqarish tizimlarini va Zarur tarzdagi amaliyotni (GxP) joriy qilish sohasida xalqaro hamkorlikni muvofiqlashtiradi; farmatsevtika tarmogʻi korxonalariga xalqaro standartlarni joriy qilishda koʻmaklashadi; Zarur tarzda ishlab chiqarish amaliyoti qoidalari (GMP), Zarur tarzda distributsiya amaliyoti qoidalari (GDP), Zarur tarzda saqlash amaliyoti qoidalari (GSP), Zarur tarzda klinika amaliyoti qoidalari (GCP), Zarur tarzda laboratoriya amaliyoti qoidalari (GLP), Zarur tarzda dorixona amaliyoti qoidalari (GPP) talablariga muvofiqlik boʻyicha audit oʻtkazilishini va tegishli xulosa va/yoki sertifikatlar berilishini tashkil qiladi. e) import qilinayotgan va respublika hududida ishlab chiqarilayotgan farmatsevtika mahsulotlari toʻgʻrisida toʻliq axborot yigʻishni taʼminlovchi Farmatsevtika mahsulotlari harakatini nazorat qilish va hisobga olish axborot tizimini joriy qilishda ishtirok etish sohasida: Tibbiyot amaliyotida qoʻllanilishiga ruxsat etilgan dori vositalari, tibbiy buyumlar va tibbiy texnika davlat reyestrini hamda sertifikatlashtirilgan dori vositalari, tibbiy buyumlar va tibbiy texnika toʻgʻrisidagi maʼlumotlarni “https://uzpharm-control.uz” veb sahifasida yoritib boradi; roʻyxatdan oʻtkazish va sertifikatsiyalash sohasida biznes jarayonini avtomatlashtiradi; shakllangan maʼlumotlar elektron bazalarining boshqa davlat organlari tizimlari bilan axborot almashuvini yoʻlga qoʻyadi; Agentlik qonun hujjatlariga muvofiq boshqa funksiyalarni ham amalga oshirishi mumkin. 10. Agentlik yuklangan vazifalar va funksiyalarni amalga oshirish uchun quyidagi huquqlarga ega: respublika farmatsevtika tarmogʻini rivojlantirishni nazarda tutuvchi kompleks chora-tadbirlarni ishlab chiqish va amalga oshirish masalalari boʻyicha davlat organlari va boshqa tashkilotlarning ishini muvofiqlashtirish; davlat organlari va boshqa tashkilotlardan Agentlik vakolatiga kiradigan masalalar boʻyicha hujjatlar, statistik maʼlumotlar, hisobotlar, tahliliy materiallar, xulosalar va boshqa maʼlumotlarni soʻrash va olish; xorijiy mamlakatlardan import qilinadigan dori vositalari, tibbiy buyumlar va tibbiyot texnikasini belgilangan tartibda davlat roʻyxatidan oʻtkazish va sertifikatlashni amalga oshirish; Agentlikka yuklangan vazifalarni bajarish doirasida davlat organlari va boshqa tashkilotlar, nodavlat notijorat tashkilotlari, yetakchi loyiha institutlari, ilmiy-taʼlim muassasalari, xalqaro tashkilotlar, xorijiy kompaniyalarning yuqori malakali xodimlarini va mutaxassislarni jalb qilish; xorijiy davlatlarning vakolatli organlari bilan farmatsevtika tarmogʻini rivojlantirish masalalari boʻyicha toʻgʻridan-toʻgʻri maʼlumot almashish; farmatsevtika tarmogʻining erkin iqtisodiy zonalarini tashkil qilish, faoliyatini yanada takomillashtirish va ularni boshqarish masalalarini kelishish; belgilangan tartibda noshirlik faoliyatini amalga oshirish, axborot materiallari, davriy nashrlar va boshqa bosma mahsulotlarni chiqarish hamda tarqatish; farmatsevtika korxonalarining Zarur tarzda ishlab chiqarish amaliyoti qoidalariga (GMP) muvofiqligini sertifikatlash; farmatsevtika tarmogʻi mutaxassislarining malakasini oshirish; farmatsevtika tarmogʻi sohasidagi muammolar boʻyicha muvofiqlashtiruvchi, ilmiy-texnik, idoralararo ekspert komissiyalari tashkil qilish, maxsus yigʻilishlar chaqirish, shuningdek, ushbu muammolarni oʻrganish, maslahatlashish va ularni hal qilish uchun mahalliy va xorijiy mutaxassislarni, ekspertlarni jalb qilish; dori vositalari, tibbiy buyumlar va tibbiyot texnikasiga belgilangan tartibda muvofiqlik sertifikatlari berish; farmatsevtika tarmogʻini rivojlantirish masalalari boʻyicha Oʻzbekiston Respublikasining xalqaro shartnomalarini, shu jumladan, idoralararo tusdagi shartnomalarni ishlab chiqishda qatnashish. Agentlik qonun hujjatlariga muvofiq boshqa huquqlarga ham ega boʻlishi mumkin. 11. Agentlik oʻziga yuklangan vazifalar va funksiyalar samarali bajarilishi uchun javob beradi. 12. Agentlikka Oʻzbekiston Respublikasi Prezidenti tomonidan lavozimga tayinlanadigan va lavozimdan ozod etiladigan direktor boshchilik qiladi. Agentlik direktori maqomi, maishiy, tibbiy va transport taʼminoti shartlari boʻyicha Oʻzbekiston Respublikasi Sogʻliqni saqlash vazirining birinchi oʻrinbosariga tenglashtiriladi. Agentlik direktori Oʻzbekiston Respublikasi Prezidenti bilan kelishgan holda Oʻzbekiston Respublikasi Sogʻliqni saqlash vaziri tomonidan lavozimga tayinlanadigan va lavozimdan ozod etiladigan oʻrinbosarlarga ega boʻladi. Agentlikning hududiy boshqarmalariga Agentlik direktori tomonidan lavozimga tayinlanadigan va lavozimdan ozod etiladigan boshliq rahbarlik qiladi. Agentlik va uning hududiy boshqarmalari xodimlari mehnatga haq toʻlash shartlari boʻyicha Oʻzbekiston Respublikasi Sogʻliqni saqlash vazirligi va uning hududiy boʻlinmalarining tegishli xodimlariga tenglashtiriladi. Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi direktori bir vaqtning oʻzida “Dori vositalari, tibbiy buyumlar va tibbiy texnika ekspertizasi va standartlashtirish davlat markazi” DUK rahbari hisoblanadi. 13. Agentlik direktori zimmasiga yuklangan vazifalarni bajarish uchun: a) Agentlik faoliyatiga umumiy rahbarlik qiladi; b) Agentlik va uning hududiy boshqarmalari xodimlarini belgilangan tartibda lavozimga tayinlaydi va lavozimdan ozod qiladi; v) hududiy boshqarmalar rahbarlarining hisobotlarini eshitadi; g) Oʻzbekiston Respublikasi Sogʻliqni saqlash vaziriga: Agentlik faoliyati natijalari haqidagi hisobotni; Agentlik vakolatiga kiradigan masalalar boʻyicha normativ-huquqiy hujjatlar va boshqa normativ hujjatlar loyihalarini; Agentlik va uning hududiy boshqarmalari tuzilmasiga oʻzgartirishlar kiritish haqidagi takliflarni kiritadi (taqdim etadi); d) Agentlik vakolatiga kiradigan masalalar boʻyicha qarorlar qabul qiladi, oʻz oʻrinbosarlarining hamda Agentlik, hududiy boshqarmalar va idoraviy mansub tashkilotlarning boshqa mansabdor shaxslarining vakolatlari, majburiyatlari va javobgarligi darajalarini belgilaydi; e) oʻz vakolatlari doirasida Agentlik xodimlari tomonidan bajarilishi majburiy boʻlgan buyruqlar va farmoyishlar chiqaradi hamda koʻrsatmalar beradi; j) Agentlikka yuklangan vazifalar va funksiyalarning bajarilishi uchun shaxsan javob beradi; z) qonun hujjatlari va ushbu Nizomga muvofiq boshqa vakolatlarni ham amalga oshiradi. 14. Agentlik direktori ish joyida boʻlmagan hollarda uning vakolatlarini direktorning birinchi oʻrinbosari amalga oshiradi. 15. Agentlikni qayta tashkil etish va tugatish qonun hujjatlarida belgilangan tartibda amalga oshiriladi. 1. Ushbu Nizom “Dori vositalari va farmatsevtika faoliyati toʻgʻrisida”gi Oʻzbekiston Respublikasi Qonuniga va Oʻzbekiston Respublikasi Prezidentining “2019 — 2021-yillarda respublikaning farmatsevtika tarmogʻini yanada jadal rivojlantirish chora-tadbirlari toʻgʻrisida” 2019-yil 10-apreldagi PF-5707-son Farmoniga muvofiq Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi faoliyatining samaradorligini baholash mezonlarini (keyingi oʻrinlarda baholash deb ataladi) belgilaydi. 2. Baholash Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligiga yuklangan vazifalar va funksiyalarning bajarilishi samaradorligini aniq koʻrsatkichlar va maqsadli indikatorlar asosida aniqlash maqsadida amalga oshiriladi. 3. Baholash uchun quyidagi manbalardan foydalaniladi: rasmiy statistik maʼlumotlar; amalga oshirilgan ishlar toʻgʻrisidagi hisobotlar; Agentlik faoliyati monitoringi natijalari boʻyicha axborot-tahliliy materiallar; vakolatli organlar tomonidan oʻtkazilgan tekshirishlar va oʻrganishlar natijalari; xolis ekspertlar xulosalari; Agentlik faoliyati sohasidagi ijtimoiy tadqiqotlar natijalari; Agentlik faoliyatiga taalluqli boʻlgan nodavlat notijorat tashkilotlar maʼlumotlari. 4. Baholash Oʻzbekiston Respublikasi Sogʻliqni saqlash vazirligi (keyingi oʻrinlarda Sogʻliqni saqlash vazirligi deb ataladi) tomonidan yil yakuniga koʻra har yili oʻtkaziladi. 5. Baholashni oʻtkazish rejasi Agentlik tomonidan Sogʻliqni saqlash vazirligiga yil yakuniga koʻra statistik va boshqa maʼlumotlarning taqdim etish muddatlarini oʻz ichiga oladi. 6. Agentlik faoliyatining samaradorligi quyidagi mezonlarga koʻra baholanadi: a) farmatsevtika tarmogʻini, jumladan, uni davlat tomonidan qoʻllab-quvvatlashning zamonaviy mexanizmlarini joriy etish yoʻli bilan barqaror rivojlantirish strategiyasini ishlab chiqish va amalga oshirish sohasida: xorijiy investorlarning mablagʻlari, xalqaro moliya institutlari va tashkilotlarning texnik koʻmagi (grantlari)ni, shuningdek, xorijiy mutaxassislarni jalb qilgan holda 2020 – 2024-yillarda farmatsevtika tarmogʻini rivojlantirish konsepsiyasini ishlab chiqish, tasdiqlash va har yilga belgilangan tadbirlarning oʻz vaqtida amalga oshirilishini taʼminlash; har yili Agentlikning kamida oʻnta xodimining malakasini oshirishni tashkil etish, shu jumladan, xorijda malaka oshirishini tashkil qilish va ilgʻor xorijiy tajribani amaliyotga tatbiq etib borish; b) farmatsevtika bozori konyunkturasini oʻrganishni tashkillashtirish, aholi va sogʻliqni saqlash muassasalarining farmatsevtika mahsulotlari bilan taʼminlanganlik holatini tizimli tahlil qilish va uning asosida ichki bozorni yanada toʻldirish va ishlab chiqarishni mahalliylashtirish boʻyicha takliflarni ishlab chiqish sohasida: har chorakda Oʻzbekiston farmatsevtika bozori konyunkturasini oʻrganish natijalari boʻyicha ishlab chiqarishni mahalliylashtirish boʻyicha takliflarni Oʻzbekiston Respublikasi Vazirlar Mahkamasiga hamda manfaatdor vazirliklar va idoralarga kiritish; aholi va sogʻliqni saqlash muassasalarining farmatsevtika mahsulotlari bilan taʼminlanganligi holatini tizimli tahlil qilish natijasida mahalliy ishlab chiqaruvchilar tomonidan ishlab chiqarish hajmlari har yili 5 foizga oshirilishini taʼminlash choralarini koʻrish; xorijiy mamlakatlarda roʻyxatdan oʻtkazilgan dori vositalari, tibbiy buyumlar va tibbiy texnika sonini har yili kamida 5 foizga oshirish; mahalliy farmatsevtika mahsulotlari eksporti koʻrsatkichining har yili kamida 15 foiz oʻsishini taʼminlash; v) tarmoq korxonalariga yetakchi xorijiy farmatsevtika korxonalari bilan hamkorlikni yoʻlga qoʻyishda, farmatsevtika mahsulotlarining ichki va tashqi bozorlarda raqobatbardosh, yuqori sifatli yangi turlarini ishlab chiqarishni oʻzlashtirishda koʻmaklashish sohasida: ijtimoiy ahamiyatga ega dori vositalari va tibbiy buyumlar ishlab chiqarishda muammolarni tizimli tahlil qilish va shu asosda mavjud muammolarni yechimi yuzasidan taklif ishlab chiqish; har yili kamida 100 nomdagi yangi turdagi dori vositalari, tibbiy buyumlar va tibbiy texnika, shu jumladan, ijtimoiy ahamiyatli dori vositalari va tibbiy buyumlar ishlab chiqarishni mahalliylashtirish choralarini koʻrish; g) farmatsevtika tarmogʻini, shu jumladan, farmatsevtika mahsulotlarini davlat roʻyxatidan oʻtkazish, standartlashtirish, sertifikatlashtirish, texnik jihatdan tartibga solish, shuningdek, farmatsevtika faoliyatini litsenziyalash yoʻli bilan davlat tomonidan boshqarish sohasida: xorijiy davlatlarda mahalliy farmatsevtika korxonalari tomonidan ishlab chiqarilgan dori vositalari va tibbiy buyumlarni roʻyxatdan oʻtkazish samaradorligini oshirishga koʻmaklashish; farmatsevtika faoliyatini litsenziyalash boʻyicha davlat xizmatini koʻrsatish holati, shu jumladan, davlat xizmatini koʻrsatishda muddat buzilishlari xolatiga yoʻl qoʻymaslik; d) farmatsevtika tarmogʻiga ilgʻor xorijiy amaliyot va xalqaro standartlarni tatbiq etish boʻyicha ishlarni muvofiqlashtirish sohasida: Jahon sogʻliqni saqlash tashkilotining “Yaxshi ishlab chiqarish amaliyoti” standartiga muvofiq sertifikatlangan mahalliy dori vositalari va tibbiyot buyumlarini ishlab chiqaruvchilar ulushini har yili kamida 20 foizga oshirish; har yili farmatsevtika sohasida kamida 5 ta xalqaro standartlarni tatbiq etish boʻyicha takliflar kiritib borish. 7. Ushbu Nizomning 6-bandida koʻrsatilgan mezonlar asosida Agentlik faoliyatining samaradorligini baholash usulini ishlab chiqish va tasdiqlash, shuningdek, ularni metodologik qoʻllab-quvvatlash Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari bilan kelishgan holda Oʻzbekiston Respublikasi Sogʻliqni saqlash vazirligi tomonidan amalga oshiriladi. 8. Agentlik faoliyatini baholash natijalari boʻyicha Sogʻliqni saqlash vazirligi tomonidan Agentlik bilan birgalikda aniqlangan kamchiliklarni bartaraf etish boʻyicha tegishli takliflar tayyorlanadi va belgilangan tartibda Oʻzbekiston Respublikasi Vazirlar Mahkamasiga kiritiladi. 9. Sogʻliqni saqlash vaziri va Agentlik direktori agentlikning faoliyati toʻgʻrisida muntazam ravishda Vazirlar Mahkamasiga, Oʻzbekiston Respublikasi Prezidenti Administratsiyasining tegishli tarkibiy boʻlinmalariga va Oʻzbekiston Respublikasi Prezidentiga hisobot beradi. 10. Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari Agentlik rahbarlariga yuklangan vazifalar samarali bajarilishi uchun ular faoliyati ustidan muntazam monitoring olib boradi, Agentlik faoliyati samaradorligiga xolisona baho beradi. 11. Agentlik faoliyati samaradorligini baholash yakunlari boʻyicha Agentlikning alohida oʻrnak koʻrsatgan rahbarlari, mansabdor shaxslari va xodimlari ragʻbatlantiriladi yoxud yoʻl qoʻyilgan kamchiliklar uchun ularga nisbatan mehnat haqidagi qonunlarga muvofiq intizomiy javobgarlik choralari qoʻllaniladi. 12. Agentlik rahbariyati faoliyat samaradorligi sifatini oshirish choralari oʻz vaqtida koʻrilishi uchun shaxsan javob beradi.